
Társadalmi dadogás - A dadogás gyakoriságának vizsgálata a kiskunhalasi roma és magyar származású óvodás gyermekek között

A dadogás a beszéd folyamatosságának zavara.
A dadogás okait sokan kutatták. Pályamunkámban a környezet hatásának következtében kialakuló beszédritmus zavarra vonatkozó kutatás mentén - mely Bullen, Johnson és Snidecor nevéhez fűződik, akik olyan indián törzseket vizsgáltak, ahol nincsenek dadogók (1) és ahol a kutatók arra a megállapításra jutottak, hogy azokban a törzsekben, ahol hiányoznak a teljesítményre, a beszédre vonatkozó társadalmi elvárások, a gyermekek szabadabban nőnek fel, a szülők nem támasztanak velük szemben magas elvárásokat, nem szoronganak, nem siettetik gyermekük fejlődését, és gyakran kerülnek testi kontaktusba a gyermekükkel, valamint a beszédnek nincs olyan kitüntetett szerepe, mint a nyugati kultúrákban, ott nincs jelen dadogás - arra fókuszálok, hogy a magyarországi cigányság körében milyen gyakori jelenség a dadogás?
Ugyanis a cigány közösségek és a fentiekben említett indián törzsekről leírtakat összehasonlítva párhuzamot vélek felismerni.
Hipotézisem: a roma családok gyermekei közt arányukat tekintve jóval kevesebb dadogót találunk, mint nem roma (a többségi társadalmi – magyar) kortársaik körében.
Vizsgálatomat a lakóhelyemen, Kiskunhalason végeztem, ahol a város összes óvodáját számba véve gyűjtöttem adatokat arra vonatkozóan, hogy az utóbbi évtizedben hány dadogó roma, illetve magyar származású gyermeket regisztráltak.
A társadalom szomatizáló hatása összefüggésbe hozható a dadogás kialakulásával? A cigány társadalom szabadelvű nevelői attitűdje, engedékenysége és a gyermekekkel való szoros testi kapcsolata lennének azok a leghangsúlyosabb tényezők, amelyek tulajdonképpen megakadályozzák a dadogás kialakulásának a lehetőségét a roma gyermekeknél?
(1) Lajos Péter: Dadogásról mindenkinek. Pont Kiadó, Budapest, 2009. (45. p)



